93.4fm – Radio Namakwaland – Die beste in die weste. » Dag 6 Donderdag 17 Mei
Dag 6 Donderdag 17 Mei
Vroegoggend is dit ons eerste regte Kampontbyt. Al die voriges was mos in die verskillende lodges, maar vanoggend is dit Uri Adventures se beurt met "Jakkals" en Patric aan die stuur van sake. Ons luister na 'n besondere boodskap deur Schalk Strauss en daarna word Wally Berster gelukgewens met sy verjaardag. Hy ontvang 'n geskenkie van die groep en ons is gereed om die roete oppad na die Spitskoppe aan te durf. Die roete neem ons deur die Swakoprivier en later deur die Kahnrivier. Die asemrowende natuurskoon met rotsformasies wat min mense wat slegs per teerpad, Swakop toe ry ooit sien. In die riviere sien ons keer op keer op keer groepies klipspringers sowels as springbokke en volstruise. Ons maak middagete by die laaste beskikbare bome voor ons weer terugdraai met die pad van die Valentiamyn, teerpad toe. Dit neem ons 4 ure om die 100 km af te lê. Na 'n verder tweespoor plaaspad oor ene mnr Maletsky se plaas, bereik ons die Spitskoppe. Die pad is geskraap, die water is afgelewer, alles soos ons vooruit gereël het…maar helaas, die toilette is 'n absolute riller en storte bestaan nie. Die Spitzkoppe is 1784 m hoër as die grondvlak in die omgewing en daar is talle Boesmantekeninge. Vanaand is daar lekker om n groot vuur gekuier met Yvonne Bester wat Wally se verjaardag afsluit met koekvreugde wat jy nie sommer in die bos sal kry nie.